**Perkembangan Dasar Warisan Negara dan Kesan ke atas Pemeliharaan Warisan di Malaysia (1957-2005)**

*Oleh*

*Naoko Sugiura dan Mohd bin Samsudin*

*Fakulti Sains Sosial dan Kemanusiaan, Universiti Kebangsaan Malaysia*

*43600 UKM Bangi, Selangor, Malaysia*

Tel:+60189711744, Emel:atas.9157.natsu@gmail.com

**Abstrak**

Warisan adalah identiti yang amat berharga bagi sesebuah negara. Kepentingan warisan menyebabkan semua negara di dunia berusaha memulihara dan memelihara bahan-bahan berkaitan warisan. Bagi menjaga dan memelihara warisan tersebut perlulah ada usaha yang berterusan supaya nilai warisan tersebut dapat dikekalkan kepada generasi yang akan datang. Kertas ini akan membincangkan pembentukan dasar warisan negara di Malaysia bermula dengan Akta Harta Karun 1957, Akta Benda Purba 1976 dan Akta Warisan kebangsaan 2005. Kajian terarah untuk menganalisis cabaran dalam merealisasikan usaha tersebut. Seterusnya kajian dibuat terhadap keberkesanan akta-akta tersebut dalam usaha pemeliharaan warisan di Malaysia. Dalam masa yang sama dasar warisan negara juga penting bagi merangka usaha yang teratur bagi sumbangan warisan dalam pembangunan sosioekonomi Malaysia. Hasil awal kajian mendapati penggubalan akta berkaitan memelihara warisan adalah seiring dengan dasar kerajaan yang mahu menjaga kepentingan masa depan warisan negara. Malahan dengan adanya dasar warisan negara, ianya memberi manfaat dalam pemeliharaan warisan di negeri-negeri di Malaysia

Kata kunci: *Memulihara, memelihara, pembentukan dasar, sosioekonomi dan kepentingan.*

**Abstract**

Heritage is the identity that is so precious for a country. The importance of heritage for the countries in the world is effort to conserve and preserve the materials that are related to heritage. To protect and preserve the heritage is needed to be constantly effort to keep heritage preserved in the future. This paper will be written about the information of national heritage policy in Malaysia using the Treasure Trove Act 1957, the Antiquities Act 1976 and the National Heritage Act 2005. This study focused on analyzing the challenges in the realization of these efforts. Then, this study will be written about the effectiveness of some acts in the conservation of the heritage in Malaysia. At the same time, national heritage policy is also important to develop efforts in order to contribute heritage in socio-economic development of Malaysia. Early result shows that the formulation of the relevant act to preserve the heritage is in line with the policy of the government to protect the interests of the future of our national heritage. As their national heritage policy, it is beneficial to the preservation of heritage in the states in Malaysia.

*Key Words: conservation, preservation, development of policy, socio-economy and importance.*

1. **Pengenalan**

Warisan yang terdapat di Malaysia tidak hanya tertumpu kepada warisan budaya sahaja namun terdapat banyak jenis warisan yang dapat dilihat di Malaysia sehingga mendapat pengiktirafan Pertubuhan Pendidikan, Sains dan Kebudayaan (UNESCO). Oleh sebab terdapat banyak warisan budaya di Malaysia, kerajaan telah mengambil pelbagai langkah yang proaktif dengan menyenaraikan warisan negara menjadi Warisan Kebangsaan Malaysia. Jabatan Warisan Negara telah membuat pengelasan warisan negara kepada dua kategori iaitu warisan tampak dan warisan tak tampak. Pengkategorian warisan akan memudahkan pihak Jabatan Warisan Negara membuat pemuliharaan dan pemeliharaan terhadap warisan yang sedia ada dan pada masa yang sama dapat mencari warisan baru yang boleh diiktiraf sebagai warisan sesebuah negeri atau negara. Selain itu, Jabatan Warisan Kebangsaan bertanggungjawab mendaftar warisan negara ke dalam Daftar Warisan dan Daftar Warisan Kebangsaan. Jabatan Warisan Negara juga berperanan menguatkuasakan peruntukan-peruntukan yang berkaitan dengan warisan di bawah Akta Warisan Kebangsaan 2005. [[1]](#footnote-1)

Kesungguhan Jabatan Warisan Negara untuk mendapatkan pengiktirafan bagi sesuatu warisan dapat dilihat apabila banyak warisan negara telah diiktiraf oleh UNESCO yang berada di bawah naungan Bangsa-Bangsa Bersatu (PBB). Jabatan Warisan Negara mengadakan pelbagai kerjasama dengan pihak UNESCO yang berkaitan dengan pembangunan dan penyelidikan warisan, mendokumentasikan dan penerbitan hasil kajian yang berkaitan dengan warisan yang terdapat di Malaysia dalam usaha untuk memperbanyakkan atau mengkomersialkan warisan yang ada di Malaysia. Hal ini jelas menunjukkan bahawa Malaysia giat menjalankan aktiviti-aktiviti pembangunan dan penyelidikan untuk memastikan warisan negara terus dikekalkan nilai sejarahnya, keunikannya, kepentingannya terpelihara dan sebagainya kepada Malaysia.[[2]](#footnote-2)

1. **Latar Belakang Dasar Warisan Malaysia**

Tidak lengkap jika pengkaji tidak menghuraikan atau menyatakan definisi atau takrif bagi warisan bagi memudahkan pemahaman berkaitan dengan warisan. Dari segi epistemologi, Kamus Dewan Bahasa Edisi Keempat menjelaskan bahawa warisan ialah sesuatu yang diterima dan diwarisi secara turun temurun daripada satu generasi terdahulu kepada generasi yang seterusnya dalam sesebuah masyarakat. Jadi dapat dikatakan warisan merupakan satu perkara yang amat penting dan perlu dipelihara. Secara mudahnya warisan-warisan tersebut sentiasa diperturunkan kepada generasi baru supaya warisan itu tidak hilang begitu sahaja.

Pada awalnya *Akta Harta Purba* 1976 (Akta 168) digunakan dalam aspek pemeliharaan warisan yang terdapat di Malaysia. Akta ini mentakrifkan warisan sebagai apa jua sesuatu atau warisan tinggalan turun temurun sama ada ia dalam bentuk buatan atau semula jadi yang alih atau tidak alih dan yang tampak atau tidak tampak. Warisan yang maksudkan ialah apa jua hasil perbuatan terdahulu menjadi kegunaan masyarakat kini dan menjadi sebahagian alat kehidupan mereka dalam meneruskan kehidupan mereka. Secara mudahnya akta ini menjelaskan bahawa sesatu yang diambil kira sebagai warisan sesebuah negara adalah suatu yang diwarisi secara turun temurun daripada generasi terdahulu untuk disampaikan kepada generasi baru atau generasi akan datang. Akta ini mengelaskan warisan merujuk kepada sesuatu bentuk buatan dan semula jadi yang menjadi warisan negara. Sebagai contoh, bentuk buatan seperti masjid, bangunan lama, monumen, makam, bandar dan sebagainya. Warisan semula jadi pula merujuk kepada apa jua yang berkaitan flora, fauna, laut, pulau, gunung dan sebagainya yang tergolong dalam warisan tampak dan tak tampak.[[3]](#footnote-3)

Selain itu, Akta Warisan Kebangsaan 2005 (Akta 645) mentakrifkan warisan sebagai sesuatu yang menjadi warisan kebangsaan yang meliputi tapak warisan, objek warisan, warisan kebudayaan bawah air atau mana-mana orang hidup diisytiharkan sebagai warisan kebangsaan. Maksud ini terkandung di dalam Seksyen 67, Akta Warisan Kebangsaan 2005.Pemberian takrif mengenai warisan oleh Akta Kebangsaan Malaysia 2005*,* adalah lengkap dan jelas kerana meliputi semua aspek penting. Warisan tersebut terdiri daripada tapak warisan, objek warisan, warisan semula jadi, warisan orang hidup dan sebagainya. Jadi tidak dapat dinafikan bahawa Akta Warisan Kebangsaan 2005 merupakan akta yang diwartakan untuk menyelia dan mengawal warisan kebangsaan. [[4]](#footnote-4)

Definisi warisan turut dinyatakan oleh UNESCO yang mendefinisikan warisan sebagai sesuatu monumen, bangunan dan tapak warisan serta alam semula jadi dan sebagainya yang boleh tergolong dalam warisan dunia. Usaha UNESCO dalam memelihara warisan dunia dapat dilihat daripada Senarai Warisan Dunia yang telah diiktiraf oleh UNESCO. Terdapat 582 buah tapak warisan di seluruh dunia telah diiktiraf oleh UNESCO dan daripada jumlah tersebut sebanyak 117 tapak warisan merupakan warisan semula jadi.[[5]](#footnote-5) UNESCO juga mendefinisikan tapak warisan sebagai warisan yang meliputi tempat-tempat bersejarah, mempunyai warisan yang tinggi, tempat yang mempunyai estetika yang tinggi dan sebagainya yang terdapat di seluruh dunia. Secara mudahnya sesuatu tempat yang mempunyai nilai estetika dapat diiktiraf sebagai sebuah tapak warisan.

1. **Cabaran Perlaksanaan Dasar Warisan Malaysia pada masa kini**

Pemuliharaan dan memulihara warisan pada masa kini telah menghadapi cabaran dalam pelbagai bentuk. Cabaran yang sering dihadapi adalah dari segi pemodenan, sumber binaan asal, bahan, seni bina, kepakaran, cuaca, alam sekitar dan sebagainya. Penulisan ini akan membicarakan aspek pemodenan yang sering kali menjadi halangan kepada proses pemuliharaan bangunan dan bahan artifak warisan.

 Dalam memulihara sesebuah bangunan warisan yang mempunyai nilai estetika yang tinggi usaha pemuliharaan akan menghadapi kesukaran untuk mengekalkan bentuk dan seni bina asal bangunan tersebut. Kajian telah melakukan lawatan lapangan di Hospital Kusta di Sungai Buloh yang telah dijadikan sebagai bangunan warisan negara. Justeru itu, proses pemuliharaan perlu mengikut kod etika dilapitasi supaya mengekalkan identiti asal bangunan tersebut.

 Dilapitasi ialah satu komponen penting dalam pemeliharaan warisan negara untuk memastikan sesebuah warisan itu kekal sebagaimana keadaan asalnya. Ia berkaitan dengan proses membuat kajian kerosakan sesebuah bangunan yang mungkin akan mempengaruhi masa depan bangunan atau tapak. Sedikit penjelasan berkaitan Hospital Kusta Sungai Buloh ialah ia dibina pada tahun 1926 oleh Pusat Kawalan Kusta Negara (PKKN) ekoran merebaknya wabak kusta di seluruh negara. Hospital Kusta Sungai Buluh merupakan salah satu daripada pusat kawalan kusta yang dibina di Tanah Melayu pada ketika itu. Hospital Kusta ini ditutup pada 1970-an apabila penawar bagi rawatan penyakit kusta berjaya ditemui.

 Berbalik kepada proses dilapitasi yang dijalankan di Hospital Kusta Sungai Buluh, penelitian dapati terdapat empat bangunan yang dijalankan kerja-kerja dilapitasi. Antaranya ialah balai polis, stor beras, unit stor dan juga bilik menjahit. Tinjauan mendapati banyak kekurangan ataupun proses yang dilakukan mengabaikan nilai warisan yang ada di Hospital Kusta tersebut. Pada hemat kajian, proses dilapitasi dan pembinaan semula perlu mengekalkan struktur asal bangunan semaksimum yang boleh. Secara mudahnya, kerja-kerja yang dilakukan perlu mengekalkan bangunan sebagaimana keadaan asalnya. Terdapat beberapa perkara yang saya tidak bersetuju dengan kerja-kerja yang dijalankan di Hospital Kusta tersebut antaranya dari segi perlindungan bagi ancaman sekitar bangunan. Penelitian mendapati banyak pokok yang terdapat di sekitar bangunan dan ia akan menjadi satu ancaman kepada bangunan tersebut. Begitu juga dari segi kegiatan penanaman pokok hiasan yang dilakukan betul-betul di belakang bangunan yang sedang dalam proses penambahbaikan. Ancaman yang paling utama yang saya dapati ialah berkaitan dengan tanah mendap. Jika dilihat dari segi struktur tanah terutamanya berhampiran dengan balai polis terdapat takungan air yang dibiarkan begitu sahaja tanpa ada langkah untuk mengatasinya.

 Selain ancaman persekitaran, ancaman yang dapat saya kenal pasti ialah berkaitan dengan ancaman jangka masa panjang hasil penambahbaikan yang dilakukan. Misalnya penggunaan banyak penyaman udara dalam sesebuah bangunan. Penggunaan banyak penyaman udara akan memberi kesan kepada permukaan dinding dan juga lantai hasil daripada air yang dikeluarkan yang boleh menghakis permukaan dinding dan lantai. Saya dapati penyaman udara tersebut tidak dibina satu tapak khas untuk menampung beratnya. Sebagaimana yang kita tahu, bangunan lama dapat diibaratkan sebagai orang tua, yang bermakna strukturnya sudah tidak kuat ataupun goyah. Jadi, penambahan beban seperti penyaman udara akan memberikan beban kepada bangunan itu. Saya berpendapat penggunaan banyak penyaman udara perlu dielakkan dan diganti dengan satu penyaman udara yang besar yang dibina di atas tapak khas untuk tidak memberikan beban kepada bangunan tersebut.

Kajian juga tidak bersetuju dengan bahan-bahan yang digunakan dalam proses penambahbaikan ini kerana ia banyak menggunakan peralatan baru yang kualiti dan bentuk asalnya berbeza dengan yang asal. Misalnya dari segi tandas, banyak bahan yang digunakan untuk penambahbaikan tandas ialah barangan modem yang boleh didapati di mana-mana kedai. Begitu juga dari segi pendawaian yang dilakukan. Ciri-ciri pendawaian asal langsung tidak dikekalkan. Mungkin ini disebabkan oleh takrif yang ditetapkan oleh Lembaga Elektrik Negara, namun kami berpendapat terdapat kaedah lain yang boleh digunakan untuk mengekalkan nilai asal bangunan seperti menggunakan suis lampu yang sesuai dengan zaman bangunan itu dibina, menggunakan mentol lampu sebagaimana yang asal dan sebagainya .

Begitu juga dengan penambahan perkakasan baru seperti cermin kaca yang bertujuan untuk pemasangan penyaman udara. Penambahan yang dilakukan ini telah mencacatkan rupa asal bangunan. Saya juga tidak bersetuju dengan cara penjagaan inventori yang dilakukan. Penelitian dapati banyak inventori yang dibiarkan bersepah. Pada hemat saya, inventori ini sepatutnya dijaga dengan rapi iaitu dengan menempatkannya di dalam stor dan sebagainya. Langkah ini wajar diambil kerana setiap inventori asal mempunyai nilai warisannya tersendiri dan sepatutnya dipulihara dan dipelihara untuk digunakan balik. Dari segi pekerja yang diupah untuk melakukan kerja-kerja penambahbaikan juga tidak bersesuaian dengan nilai warisan bangunan tersebut,. Hal ini kerana pekerja yang diupah terdiri daripada pekerja biasa yang tidak mengetahui teknik-teknik khas dalam melakukan kerja penambahbaikan.

Tidak dinafikan bahawa ada juga usaha yang dilakukan untuk mengekalkan nilai warisan bangunan Hospital Kusta terbabit seperti menggunakan kayu dari jenis yang sama iaitu meranti untuk menggantikan tingkap dan pintu yang rosak. Sebagai pelajar yang menyelidiki warisan, saya sebulat suara berpendapat bahawa projek dilapitasi dan penambahbaikan yang dijalankan di Hospital Kusta perlu mengekalkan nilai asal bangunan Hospital Kusta tersebut walaupun tidak secara total. Kerana dari penilaian kasar, saya mendapati terdapat unsur-unsur yang boleh mengancam kestabilan bangunan tersebut.

Tuntasnya, usaha tersebut haruslah dipuji dan walaupun tidak menepati teknik yang sewajarnya yang telah ditetapkan oleh garis panduan. Pihak berkuasa atau pihak yang berkenaan perlulah mempunyai jaringan kerjasama yang erat supaya tidak ada pertikaian atau ketidaksamaan dalam memelihara atau memulihara bangunan warisan.

1. **Kesimpulan**

Setelah melakukan penelitian dan pemerhatian terhadap usaha pemuliharaan warisan di Malaysia, dapat dihuraikan bahawa usaha pemuliharaan dan pemuliharaan tersebut tidak mencapai piawaian yang ditetapkan. Seperti mana yang diusahakan oleh beberapa negara Eropah, pengekalan unsur-unsur asal akan dimaksimumkan supaya nilai warisan bangunan atau bahan warisan akan terus dikekalkan identitinya. Justeru itu, pengetahuan dan pendidikan warisan perlulah dipertingkatkan dari setiap peringkat terhadap individu yang terlibat dalam usaha tersebut.

1. Laman web warisan [https://www.heritage.gov.my/v2/#](https://www.heritage.gov.my/v2/). [↑](#footnote-ref-1)
2. Hussein Hj. Ahmad, *Mandat UNESCO dan Cabaran Globalisasi*, Kuala Lumpur: Utusan Publications & Distributors Sdn. Bhd. 2001. hlm. 3. [↑](#footnote-ref-2)
3. Laman web [https://www.heritage.gov.my/v2/images/akta\_warisan\_kebangsaan/AktaWarisan kebangsaan 2005pdf [25](https://www.heritage.gov.my/v2/images/akta_warisan_kebangsaan/AktaWarisan%20kebangsaan%202005pdf%20%5B25) Mei 2013] [↑](#footnote-ref-3)
4. Akta Warisan, Laman web <http://www.kpkk.gov.my/akta_kpkk/akta%20warisan%20kebangsaan%202005.pdf> [25 Mei 2013] [↑](#footnote-ref-4)
5. Laman Web <http://whc.unesco.org/archive/convention-en.pdf>. [↑](#footnote-ref-5)